The Sunday Times Fuq il-faċċata tal-ġurnal ritratt miċ-ċerimonja tal-bieraħ meta Malta fakkret il-ħamsa u ħamsin anniversarju tal-indipendenza fejn fir-ritratt jidher il-Prim Ministru Joseph Muscat u l-Kap tal-Oppozizzjoni Adrian Delia. Storja fuq il-faċċata tgħid dak li ħareġ ilbierah fejn il-familja ta’ Daphne Caruana Galizia talbu li jiltaqgħu mal-Prim Ministru dwar l-inkjesta pubblika li ordna l-Prim Ministru stess dwar il-qtil tal-gurnalista.  L-istorja tgħid li l-Prim Ministru mistenni li jiltaqa’ mal-familja ta’ Daphne Caruana Galizia biex jiddiskutu dak li qed isejjħu bħala tħassib dwar din l-inkjesta, ppreseduta mill-Imħallef Emeritus Michael Mallia. Storja oħra tgħid li l-proposta tal-ex Minsitru Nazzjonalista Louis Galea, inkarigat biex iwettaq ir-riforma li hemm bżonn fil-Partit Nazzjonalista, proposta biex l-isem tal-Partit Nazzjonalista tinbidel għal Partit popolar ma ġietx milqugħa. It-Torċa Fuq il-faċċata il-ġurnal jippubblika stħarriġ dwar il-partiti ewlenin tal-pajjiż fejn ħareġ li l-Prim Ministru Joseph Muscat kompla jżid il-maġġoranza u li d-distakk favur il-partit laburista mill-elezzjonijiet tal-parlament ewropew lil hawn kompla jiżdied, din id-darba b’madwar 7.6 fil-mija favur il-Partit Laburista.  Min-naħa l-oħra l-Partit Nazzjonalista kompla jnaqqas l-appoġġ fejn minn 43.7 fil-mija, issa niżel għal 39.1 fil-mija. Storja li tgħid li l-awtoritajiet governattivi qed jinvestigaw il-każ fejn impjegat tal-Gvern li kien għal kors fiċ-Ċina allegatament tkeċċa u ntbagħat lejn Malta wara li saret akkuża li allegatament għamel rapport falz lill-Pulizija f’Beijing. Rapport dwar l-festa tal-independenza u kif tfakkret ilbieraħ f’pajjiżna. Il-Mument Ritratt tal-Kap Nazzjonalista Adrian Delia hekk kif ilbieraħ poġġa kuruna tal-fjuri quddiem il-monument tal-Indipendenza, u l-istqarrija tiegħu li l-pajjiż irid iħares lejn il-futur u li fejn il-Partit Nazzjonalista irid iwassal lil Malta fis-snin li ġejjin. Fuq il-faċċata wkoll b’rabta ma’ Jum l-Indipendenza id-diskors tal-Arċisqof Monsinjur Charles Scicluna li qal li f’demokrazija ta’ vera, il-mexxej politiku jrid jagħti kont lill-poplu li jservi u li għandu jagħraf li d-dar mhix tiegħu u ma jistax jabbuża minnha kif jidhirlu hu. Maltatoday Rapport li jgħid kif il-Prim Ministru Joseph Muscat se jiltaqa’ mal-familja ta’ Daphne Caruana Galizia dwar it-talba tagħhom li jesprimu t-tħassib tagħhom dwar l-inkjesta pubblika li ordna l-Prim Ministru jumejn ilu fuq il-qtil tal-ġurnalista. Ritratt tal-Arċisqof Charles Scicluna u l-omelija li ta lbieraħ f’Jum l-indipendenza b’messaġġ għall-politiċi. Storja dwar il-bank Pilatus li tgħid li l-FIAU lestiet l-investigazzjoni tagħha dwar il-bank Pilatus u li ppreżentat din l-investigazzjoni lill-pulizija.  L-investigazzjoni bdiet qabel ma’ ġie arrestat Ali Sadr Hasheminejad fl-Istati Uniti akkużat li kiser is-sanzjonijiet kontra l-Iran fi Frar tal-2018. Kullħadd Fuq il-faċċata storja li tgħid li l-klikka tal-ex Kap Nazzjonalista Simon Busuttil trid li l-Kap Nazzjonalista Adrian Delia joħroġ kontra l-inkjesta pubblika fil-każ ta’ Daphne Caruana Galizia u li Dr Delia se jlaqqa’ l-grupp parlamentari fil-jiem li ġejjin.  Fost dawk li ħarġu kontra l-inkjesta huma d-deputati David Casa u Jason Azzopardi. Storja oħra tgħid li l-ex chairman tal-media nazzjonalista Pierre Portelli ma tax dettalji dwar l-akkuża li deputati Nazzjonalisti appoġġjaw attivita’ kriminali filwaqt li l-Kap Nazzjonalista Adrian Delia farar billi qal li ma daħalx fil-każ. Storja oħra li tgħid li f’ħames snin il-Gvern nefaq għoxrin miljun ewro għal kura ta’ pazjenti Maltin barra minn Malta. The Malta Independent. Fuq il-faċċata ritratt tal-Prim Ministru Joseph Muscat jieħu b’idejn l-Arċis    qof ilbieraħ fil-Kon Katidral ta’ San Ġwann meta saret il-quddiesa b’rabta mal-anniversarju tal-Indipendenza.  Taħt ir-ritratt silta mill-omelija tal-Arċisqof b’messaġġ dirett lejn il-mexxejja politiċi. Storja oħra li tgħid li bosta sidien tal-barrieri qed jirrifjutaw milli jaċċettaw skart tal-kostruzzjoni u dan bi skur tal-kundizzjonijiet tal-permessi li għandhom.  Skont il-ġurnal minn 37 barriera, 15 minnhom jew mhumiex joperaw jew qed jilqgħu biss materjal ta’ proġetti tagħhom stess. Rapport jgħid li l-Kunsill tal-Ewropa qed twissi li l-inkjesta pubblika ordnata mill-Prim Ministru  dwar il-qtil ta’ Daphne Caruana Galizia trid tkun indipendenti b’mod sħiħ, u li l-membri tal-kummissjoni jridu jkunu imparzjali. Illum Fuq il-faċċata rapport dwar il-każ tal-Kappillan tal-parroċċa Santu Wistin il-Belt Valletta Deo Debono li għada t-Tnejn se jitressaq il-Qorti wara li allegatament kien involut f’serq ta’ pitturi u ħwejjeġ oħra sagri mill-knisja.  It-titlu tar-rapport jgħid li skont sorsi li għandu l-ġurnal waħda mir-raġunijiet għall-involviment tiegħu kienet li mtela spejjeż u tela’ d-dejn.  Ir-rapport jgħid li f’baned tal-festa biss kien qed jonfoq mal-erbatax –il elf ewro kull sena, filwaqt li dawk li jafuh jeskuludu li l-kappillan ħa xi flus u żammhom hu. Fuq il-faċċata notament għal rapport ta’ opinjoni dwar il-futur tal-Prim Ministru Joseph Muscat wara li ma rnexxilux jikseb kariga għolja fl-Unjoni Ewropea.